Ichki ishlar organlari tomonidan giyohvandlik vositalari, ularning analoglari, psixotrop moddalar va prekursorlar saqlanadigan obyekt hamda xonalarning texnik mustahkamligi, qo‘riqlash va yong‘indan darak beruvchi signalizatsiya vositalari hamda vide

O‘zbekiston Respublikasi Vazirlar Mahkamasining 2003-yil 16-iyuldagi 315-sonli “Giyohvandlik vositalari, psixotrop moddalar va prekursorlarning muomalada bo‘lishi bilan bog‘liq faoliyatni litsenziyalash to‘g‘risida”gi qaroriga muvofiq buyuraman:
 1. Ichki ishlar organlari tomonidan giyohvandlik vositalari, ularning analoglari, psixotrop moddalar va prekursorlar saqlanadigan obyekt hamda xonalarning texnik mustahkamligi, qo‘riqlash va yong‘indan darak beruvchi signalizatsiya vositalari hamda videokuzatuv tizimlari bilan jihozlanganligi holati ustidan nazoratni amalga oshirish tartibi to‘g‘risidagi nizom ilovaga muvofiq tasdiqlansin.
 3. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 4. Mazkur buyruq talablarining bajarilishini nazorat qilish O‘zbekiston Respublikasi Ichki ishlar vazirining o‘rinbosari general-mayor A.H. Qo‘ldoshev zimmasiga yuklatilsin.
 Mazkur Nizom O‘zbekiston Respublikasining “Giyohvandlik vositalari va psixotrop moddalar to‘g‘risida”gi Qonuni, O‘zbekiston Respublikasi Vazirlar Mahkamasining 2003-yil 16-iyuldagi 315-son “Giyohvandlik vositalari, psixotrop moddalar va prekursorlarning muomalada bo‘lishi bilan bog‘liq faoliyatni litsenziyalash to‘g‘risida”gi qaroriga muvofiq ichki ishlar organlari tomonidan giyohvandlik vositalari, ularning analoglari, psixotrop moddalar va prekursorlar (bundan buyon matnda GAPP deb yuritiladi) saqlanadigan xona va obyektlarning texnik mustahkamligini, qo‘riqlash va yong‘indan darak beruvchi signalizatsiya vositalari hamda videokuzatuv tizimlarining holatini nazorat qilish tartibini belgilaydi.
 Mazkur Nizom talablari O‘zbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmati, Davlat bojxona qo‘mitasi tuzilmasiga kiruvchi tashkilotlar hamda Adliya vazirligining sud-ekspertiza muassasalariga tatbiq etilmaydi.
 1. Mazkur Nizom qoidalari GAPPlarni saqlash faoliyatini amalga oshirayotgan yuridik shaxslarga tatbiq etiladi. 
 2. GAPPlar saqlanadigan joylar (hududlar, inshootlar) tekshirish obyektlari hisoblanadi (bundan keyingi o‘rinlarda GAPPlar saqlanadigan obyektlar deb yuritiladi).
 3. Tekshiruvlar mazkur Nizomning III-bobida belgilangan masalalar yuzasidan xo‘jalik yurituvchi subyektlar faoliyatini davlat tomonidan nazorat qilish to‘g‘risidagi qonunchilik hujjatlariga muvofiq amalga oshiriladi.
 4. GAPPlar saqlanadigan obyektlarni tekshirish davomida ichki ishlar organlari xodimlari tomonidan qo‘shimcha tarzda yuridik shaxslar tomonidan GAPPlarni sotish (berish), taqsimlash, foydalanish, ishlab chiqish, ishlab chiqarish, olib kirish (olib chiqish), tayyorlash, yo‘q qilish, ro‘yxatga olish va hisobot yuritish bo‘yicha faoliyatlariga aralashishiga yo‘l qo‘yilmaydi. Ko‘rsatilgan faoliyat turlari qonunchilik hujjatlarida o‘rnatilgan tartibda sog‘liqni saqlash organlari tomonidan, shu jumladan ichki ishlar idoralari bilan hamkorlikdagi tekshiruvlar davomida o‘rganib chiqiladi.
 5. Tekshiruvlar davomida qandaydir tarzda yuridik shaxslarning moliyaviy-xo‘jalik faoliyatiga aralashish, ularning moliyaviy-xo‘jalik faoliyatini, buxgalteriya, moliyaviy, statistik, soliq, bojxona va boshqa operatsiyalarga oid hujjatlarini hamda operatsiyalarni o‘rganish qat’iyan man qilinadi.
 6. GAPPlar saqlanadigan obyektlar ichki ishlar organlarining nazorat-litsenziyalash tizimi xodimlari (keyingi o‘rinlarda ichki ishlar organlari xodimlari deb yuritiladi) tomonidan yuridik shaxsning rahbari (uning vakolatli vakili) va GAPPlarni saqlash uchun javobgar bo‘lgan shaxs ishtirokida tekshiruvdan o‘tkaziladi.
 8. GAPPlar saqlanadigan obyektlarni tekshirish belgilangan tartibda sog‘liqni saqlash organlari vakillari ishtirokida amalga oshirilishi mumkin. Bunday hollarda tekshiruvlar ushbu idoralarning vakolatlari doirasidan kelib chiqqan holda amalga oshirilib, yakunlari bo‘yicha umumiy dalolatnoma tuziladi.
 9. Tekshiruvlarni amalga oshirish davomida ichki ishlar organlari quyidagi huquqlarga ega:
 yuridik shaxsning rahbari (uning vakolatli vakili) va mas’ul xodimi kuzatuvida ishlab chiqarish inshootlari, omborlar, maydonchalar va GAPPlar saqlanadigan o‘zga joylarni ko‘zdan kechirish;
 GAPPlar saqlanadigan obyektlarni tekshiruvdan o‘tkazishga doir zaruriy ma’lumotlar va hujjatlar olish;
 tekshiruv natijalari bo‘yicha mazkur Nizomning 2-ilovasiga muvofiq dalolatnomalar tuzish;
 yuridik shaxslarga aniqlangan huquqbuzarliklarni bartaraf etish bo‘yicha ko‘rsatmalar berish, ushbu huquqbuzarliklarni bartaraf etish muddatlarini belgilash va bajarilishini nazorat qilish;
 avval aniqlangan huquqbuzarliklar belgilangan muddatlarda bartaraf etilmagan yoki jiddiy (qo‘pol) huquqbuzarliklar aniqlangan taqdirda, yig‘ilgan hujjatlarni O‘zbekiston Respublikasi Sog‘liqni saqlash vazirligiga yuborish uchun tayyorlash;
 aniqlangan huquqbuzarliklar bartaraf etilmasligi GAPPlarni yo‘qolishi yoki o‘g‘irlanishiga xavf tug‘dirayotgan taqdirda, ularni darhol boshqa saqlash obyektlariga o‘tkazilishini talab qilish;
 qonunchilik hujjatlariga muvofiq boshqa huquqlardan foydalanish.
 10. Tekshiruvlarni amalga oshiruvchi ichki ishlar organlari xodimlari o‘z vakolatlari doirasida quyidagilarni bajarishga majburdirlar:
 tekshirilayotgan yuridik shaxsga tekshirish o‘tkazish huquqini beruvchi zarur hujjatlarni ko‘rsatish;
 yuridik shaxslar ishlashiga xalal bermaslik, ularning o‘zga huquqlari va qonuniy manfaatlariga rioya qilish;
 tekshirishlarni ro‘yxatga olish kitobiga qonunchilik hujjatlarida belgilangan tartibda yozuv kiritish;
 davlat siri, tijorat yoki boshqa sirlar saqlanishini ta’minlash;
 tekshiruv natijalarini dalolatnoma bilan rasmiylashtirib, uning bir nusxasini tekshirilayotgan yuridik shaxs ixtiyorida qoldirish;
 huquqbuzarlik hollari aniqlangan taqdirda qonunchilik hujjatlarida nazarda tutilgan choralarni ko‘rish;
 qonunchilik hujjatlariga muvofiq boshqa majburiyatlarni bajarish.
 11. GAPPlar saqlanadigan obyektlarning tekshiruvlari O‘zbekiston Respublikasi Vazirlar Mahkamasining 2020-yil 14-fevraldagi 85-son qarori bilan tasdiqlangan Obyektlar (xonalar)ning giyohvandlik vositalarini, ularning analoglarini, psixotrop moddalar va prekursorlarni saqlash bo‘yicha texnik talablarga muvofiqligi to‘g‘risida xulosalar berish tartibi haqidagi nizomda belgilangan GAPPlar saqlanadigan obyektlarning toifalanishiga muvofiq amalga oshiriladi.
 Quyidagilar qat’iyan taqiqlanadi:
 GAPPlar saqlanadigan II va (yoki) III toifadagi obyektlarga — I toifadagi obyektlarga o‘rnatilgan talablarni qo‘yish; 
 GAPPlar saqlanadigan III toifadagi obyektlarga –— I va (yoki) II toifadagi obyektlarga o‘rnatilgan talablarni qo‘yish.
 12. Tekshiruv natijalari bo‘yicha mazkur Nizomning 2-ilovasiga muvofiq dalolatnoma tuziladi.
 Dalolatnomada belgilangan choralarni ko‘rish uchun uning bir nusxasi yuridik shaxsning rahbari (uning vakolatli vakili)ga topshiriladi. 
 Tekshiruv natijalari bo‘yicha ichki ishlar organlari tomonidan yuridik shaxslarga aniqlangan qoidabuzarliklarni bartaraf etish to‘g‘risida bajarilishi majburiy bo‘lgan ko‘rsatmalar berilishi mumkin. Yuridik shaxslar tomonidan ushbu ko‘rsatmalar ustidan shikoyat keltirilishi ularning bajarilishini to‘xtatib qo‘ymaydi, shikoyatlar sudga berilgan hollar bundan mustasno.
 13. Tekshiruv dalolatnomasi tegishli qarorlar qabul qilish va ularning bajarilishi nazoratga olinishini tashkillashtirish yuzasidan zudlik bilan ichki ishlar organi rahbariga yetkaziladi.
 14. Avval aniqlangan huquqbuzarliklar belgilangan muddatlarda bartaraf etilmagan yoki jiddiy (qo‘pol) huquqbuzarliklar aniqlanganda ichki ishlar organi rahbari uch kunlik muddat ichida yig‘ilgan hujjatlarni O‘zbekiston Respublikasi Sog‘liqni saqlash vazirligiga yuboradi.
 Yig‘ilgan hujjatlarning nusxalari bir vaqtning o‘zida O‘zbekiston Respublikasi Ichki ishlar vazirligiga ham taqdim etiladi.
 15. Ichki ishlar organlarining tekshiruvlarni amalga oshirish yuzasidan qabul qilingan qaror va xatti-harakatlariga yuqori turuvchi organ yoki sudga shikoyat qilinishi mumkin.
 16. Mazkur Nizom O‘zbekiston Respublikasi Sog‘liqni saqlash vazirligi bilan kelishilgan.